Nuuskommentaar: Plaasmoorde wéér beklemtoonIn ‘Kill the boer’ word ’n verskeidenheid redes uitgewys waarom plaasaanvalle uniek is en verdien om as ’n prioriteitsmisdaad hanteer te word. Foto: Reint Dykema. ’n Nuwe boek, Kill the Boer, is luidens berigte besig om skerp onder kritiek deur te loop op sosiale media. Dui dit op paniek dat die harde feite in die boek landbou-kritici se retoriek nou as vals gaan uitwys? Volgens die SAUK is daar ’n storm van kritiek op sosiale media aan die woed oor ’n nuwe boek oor plaasaanvalle. Dié boek, Kill the Boer, saamgestel deur die bedryfshoof van AfriForum, Ernst Roets, is egter gister eers bekend gestel. Op die oog af lyk dit of nie een kritikus die boek gelees het voor die hand aan die kuberpen geslaan is nie. Interessant, in dié boek word juis gevalle uitgewys en bespreek waar sommige media deur manipulasie ’n ander lig op die plaasaanval-kwessie probeer werp. Dr. Johan Burger, bekende ontleder van die Instituut vir Sekerheidstudie, (wat wél die boek gelees het) het die bekendstelling bygewoon en die boek as waardevol beskryf, al word daar nie met alles saamgestem nie. Hy het gemaan teen kritiek wat gelewer word sonder dat die boek gelees word. Roets wys ook uit hoe die regering, of regeringslui, deur doen en late plaasaanvalle in die hand werk. Volgens Maroela se berig het AfriForum gevra dat ’n onafhanklike kommissie van ondersoek aangestel word. Dit is inderdaad werklik nodig dat die waarheid oor plaasaanvalle ten opsigte van elke aspek daarvan uitgeklaar word. Die Vryheidsfront Plus het juis na afloop van verlede naweek, toe drie pa’s in afsonderlike aanvalle op boerderye vermoor is, die stilswye van pres. Cyril Ramaphosa, die minister van polisie en ander veroordeel. Wat belangrik is, is dat die boek in Engels geskryf is, en dus ook in die buiteland versprei kan word om mense en die media daar tot ander insigte te bring. Maroela het in die verlede telkemale ervaar dat lesers versoek dat ’n bepaalde berig of nuuskommentaar in Engels vertaal word, juis met die oog daarop “om mense in die buiteland se oë oop te maak”. Een nuuskommentaar is inderdaad deur ’n aktivistegroep vertaal en versprei. Dit gaan betrokkenes, navorsers en akademici (wat belangstel) ’n ruk neem om die verskillende aspekte van die boek te ontleed en hul eie te maak. Of dit sterk genoeg gaan wees om deur die persepsiemuur van die ANC en leiers van ander politieke partye te breek, sal net die tyd leer. Daar is wel periodiek positiewe aanduidings, soos ná die onlangse moord op ’n bejaarde egpaar op hul plaas buite Van Stadensrus in die Vrystaat, toe die Vrystaatse LUR vir landbou dít – en ook plaasaanvalle in die algemeen – veroordeel het. In soortgelyke reaksies in die verlede het dit egter nie die verlangde momentum opgebou nie, en veral nie na Ramaphosa en sy mede-topleiers deurgewerk nie. So lank as wat die regering die indruk skep dat die kwessie van plaasaanvalle nie met die nodige erns bejeën word nie, so lank sal ’n persepsie bestaan dat die regering die landbouers nie goedgesind is nie. Dit beteken dat bykans enige inisiatief van die regering wat die landbouers raak, by verstek as vyandiggesind gesien sal word. Dit word juis nou mooi gedemonstreer deurdat Ramaphosa se mooi woordjies en gerusstellende uitlatings oor planne vir grondonteiening sonder vergoeding, eenvoudig blindelings met skeptisisme begroet word. Dit hou ’n groot gevaar vir die land se ekonomie in, en is besig om gemeenskapsverhoudinge in die land te verongeluk. Roets se boek is méér as net die sogenaamde spreekwoordelike “ongemaklike waarheid”. Dis nie soos ’n minister voorheen gesê het, goedkoop propaganda nie. Dit werk met syfers en feite, en die boek se voorgangers het reeds groot druk op die regering se geloofwaardigheid en integriteit geplaas. Nou is dit hoog tyd dat die regering sy deuntjie verander.